b"\n_START_ARTICLE_\nGirolamo Zanchi\n_START_SECTION_\nBiografia\n_START_PARAGRAPH_\nZanchi, fill d'un historiador i jurista, nasqu\xc3\xa9 a Alzano Lombardo, a B\xc3\xa8rgam. Despr\xc3\xa9s de rebre un ensenyament b\xc3\xa0sic pel seu propi avi, amb quinze anys entr\xc3\xa0 a B\xc3\xa8rgam als agustins. Despr\xc3\xa9s de graduar-se, se n'an\xc3\xa0 a Lucca, on estigu\xc3\xa9 sota la influ\xc3\xa8ncia de Pietro Martire Vermigli, la qual cosa el mogu\xc3\xa9 a estudiar teologia._NEWLINE_Lleg\xc3\xad, a m\xc3\xa9s dels texts can\xc3\xb2nics dels Pares de l'Esgl\xc3\xa9sia, tamb\xc3\xa9 els m\xc3\xa9s famosos de la Reforma Protestant, tant els su\xc3\xafssos, com Martin Bucer, Philipp Melanchthon, com tamb\xc3\xa9 del propi Mart\xc3\xad Luter. Tanmateix, la influ\xc3\xa8ncia m\xc3\xa9s gran que reb\xc3\xa9 fou la dels texts de Joan Calv\xc3\xad._NEWLINE_Zanchi continu\xc3\xa0 ensenyant a l'escola del monestir, \xc3\xa0dhuc despr\xc3\xa9s que Vermigli hagu\xc3\xa9 de fugir per no caure en la xarxa de la Inquisici\xc3\xb3. El 1551, aix\xc3\xb2 no obstant, tamb\xc3\xa9 Zanchi hagu\xc3\xa9 de fugir. Despr\xc3\xa9s d'una breu estada a Ginebra volia anar a Anglaterra, per\xc3\xb2 fou cridat a Estrasburg, on enseny\xc3\xa0 Sagrades Escriptures. De la ciutat alsaciana Zanchi no se n'alluny\xc3\xa0 durant anys._NEWLINE_La teologia de Zanchi, un dels principals te\xc3\xb2legs de la segona meitat del segle XVI, \xc3\xa9s tradicionalment considerada com calvinista, \xc3\xa9s tanmateix dif\xc3\xadcil d'atribuir-li plenament aquesta classificaci\xc3\xb3, com tamb\xc3\xa9 \xc3\xa9s dif\xc3\xadcil d'atribuir-li la doctrina luterana. Zanchi afirm\xc3\xa0, segons la perspectiva calvinista, la tesi de la predestinaci\xc3\xb3, tot i que ell creia que les difer\xc3\xa8ncies entre luterans i calvinistes en l'Eucaristia no fossin tan rellevants. Les sol\xc2\xb7licituds per unir-se a la Confessi\xc3\xb3 d'Augsburg de la concepci\xc3\xb3 luterana li causaren nogensmenys problemes, sobre aquest tema, de fet, inici\xc3\xa0 una pol\xc3\xa8mica amb el luter\xc3\xa0 Johann Marbach._NEWLINE_Despr\xc3\xa9s d'examinar l'opini\xc3\xb3 de diversos te\xc3\xb2legs, es trob\xc3\xa0 inicialment una f\xc3\xb3rmula d'acord i el consens fou signat per tots els predicadors i professors d'Estrasburg. Tanmateix, quan Calv\xc3\xad reprengu\xc3\xa9 Zanchi per la seva presumpta aquiesc\xc3\xa8ncia, i en conseq\xc3\xbc\xc3\xa8ncia Zanchi reiter\xc3\xa0 i aclar\xc3\xad el seu plantejament, es reobr\xc3\xad la discussi\xc3\xb3._NEWLINE_Zanchi part\xc3\xad, el 1563, a Chiavenna, on va exercir les funcions de pastor. Ja el 1568 an\xc3\xa0 de nou a Alemanya, a Heidelberg, on havia estat cridat per dictar classes de dogm\xc3\xa0tica, juntament amb Zacharius Ursinus. A Heidelberg Zanchi elabor\xc3\xa0 les seves principals obres que tenen car\xc3\xa0cter essencialment apolog\xc3\xa8tic i pol\xc3\xa8mic._NEWLINE_El 1581 escrigu\xc3\xa9 un Harmonia Confessionum fidei, que havia de ser, en contrast a Formula Concordiae, el resum de les confessions de fe reformades existent._NEWLINE_Quan un canvi en el govern oblig\xc3\xa0 els professors calvinistes a deixar Heidelberg, Zanchi an\xc3\xa0 el 1576 a Neustadt an der Weinstra\xc3\x9fe. Tanmateix, mor\xc3\xad a Heidelberg durant un retorn, on fou enterrat a l'esgl\xc3\xa9sia de la universitat."